Սարասադաթ Խադեմալշարիե

Սարասադաթ Խադեմալշարիե (, , նաև հայտնի է որպես Սառա Խադեմ), իրանցի շախմատիստուհի, միջազգային վարպետ և կանանց գրոսմայստեր։

Կենսագրություն

Վաղ տարիներ 
Սարասադատ Խադեմալշարիեն ծնվել է 1997 թվականի մարտի 10-ին Թեհրանում։ Փոքր հասակում սիրել է տարբեր մարզաձևեր, մասնավորապես՝ թենիս և բասկետբոլ։ Ութ տարեկանում համադասարանցիներից մեկը նրան ծանոթացրել է շախմատին, որից հետո նա ծնողներին խնդրել է իրեն տանել այդ խաղի դասերի։ Թեև նրա ծնողները շախմատ չեն խաղում, աղջիկն իր կարիերային մեծ աջակցություն ցուցաբերելու համար նրանց դերը մեծ է համարում։ Նա նաև շնորհակալ է իր ընկերներից մեկին, որն իրեն ծանոթացրել է իրանցի միջազգային վարպետ և մարզիչ Խոսրո Հարանդիի հետ․ դա եղել է իր կարիերայի առաջխաղացման առանցքային քայլը։ Ավելի ուշ՝ դեռահաս տարիքում, նրան մարզել է հոլանդացի գրոսմայստեր Ռոբին վան Կամպենը։

Շախմատային կարիերա 
Խադեմալշարիեն հաղթել է մինչև 12 տարեկան աղջիկների 2008 թվականի Ասիայի առաջնությունում, 2009 թվականի մինչև 12 տարեկան աղջիկների աշխարհի առաջնությունում, մինչև 16 տարեկան աղջիկների 2012 թվականի կայծակնային շախմատի Ասիայի առաջնությունում և մինչև 16 տարեկան աղջիկների 2013 թվականի կայծակնային շախմատի աշխարհի առաջնությունում։ 2014 թվականին նա երկրորդ տեղն է զբազեցրել պատանի աղջիկների աշխարհի առաջնությունում։

Խադեմալշարիեն Իրանի հավաքականի կազմում հանդես է եկել 2012, 2014, 2016 և 2018 թվականների կանանց շախմատային օլիմպիադաներում։ 2020 թվականի հունվարին նա հայտարարել է ազգային թիմից հեռանալու մասին, սակայն մայիսին վերադարձել է թիմ։

Նա հաղթել է 2015 թվականի հունվարին կայացած Իրանի կանանց առաջնությունում։

Խադեմալշարիեն որակավորվել է ՖԻԴԵ-ի կանանց Գրան պրի 2015-16 մրցաշարին՝ որպես հյուրընկալող քաղաքի թեկնածու՝ Թեհրանում Աթուսա Պուրկաշյանին ընտրական մրցախաղում հաղթելուց հետո։ Իր հայրենի քաղաքում անցկացված Գրան պրիի փուլում, չնայած լինելով ամենացածր վարկանիշ ունեցող խաղացողը, նա զբաղեցրել է երկրորդ տեղը և լրացրել գրոսմայստերի առաջին նորմը։

Խադեմալշարիեն մասնակցել է 2017 թվականի շախմատի կանանց աշխարհի առաջնությանը, սակայն առաջին շրջանում պարտություն է կրել վրացուհի Սոփիկո Գուրամիշվիլիից։

Վարկանիշի փոփոխություն

Անձնական կյանք 
2017 թվականի սեպտեմբերին Խադեմալշարիեն ամուսնացել է համացանցային շոուի իրանցի հաղորդավար և կինոռեժիսոր Արդեշիր Ահմադիի հետ։ Նրանք ունեն մեկ որդի։

Բողոք հիջաբի դեմ 
2022 թվականի դեկտեմբերին Խադեմալշարիեն որոշեց հիջաբ չկրել ՖԻԴԵ-ի արագ և կայծակնային շախմատի աշխարհի առաջնության ժամանակ։ Իրանում կանայք պարտավոր են հանրային վայրերում հիջաբ կրել, նույնիսկ երբ գտնվում են արտասահմանում, թեև շատ մարզուհիներ նախընտրում էին հրաժարվել դրանից Իրանի կառավարության դեմ շարունակվող բողոքի ակցիաների ֆոնին։ Մրցաշարերից հետո Խադեմալշարիեն տուն է գնել Իսպանիայում և ծրագրել է ընտանիքի հետ տեղափոխվել այնտեղ։

Ծանոթագրություններ

Արտաքին հղումներ 
 Սարասադաթ Խադեմալշարիեի անձնական քարտը ՖԻԴԵ-ի կայքում 
 Sarasadat Khademalsharieh chess games at 365Chess.com
 
Շախմատի կանանց գրոսմայստերներ
Ապրող անձինք
Իրանցի շախմատիստներ